Likumprojekts

**Grozījumi Kriminālprocesa likumā**

Izdarīt Kriminālprocesa likumā (Latvijas Republikas Saeimas un Ministru Kabineta Ziņotājs, 2005, 11., 20.nr.; 2006, 4.nr.; 2007, 3., 13.nr.; 2008, 1., 15.nr.; 2009, 9., 14., 15.nr.; Latvijas Vēstnesis, 2010, 19., 178.nr.; 2011, 117.nr; 2012, 92., 189.nr.; 2013, 6., 21., 61., 112., 183., 187., 252.nr.; 2014, 113., 214. nr.) šādus grozījumus:

1. Aizstāt 11.panta ceturtajā daļā vārdus „procesa virzītājs” ar vārdiem „amatpersona, kura veic kriminālprocesu”.

2. Izteikt 25.pantu šādā redakcijā:

„**25.pants. Dubultās sodīšanas nepieļaujamība (ne bis in idem)**

(1) Nevienu nedrīkst no jauna tiesāt vai sodīt par nodarījumu, par kuru viņš jau Latvijā vai ārvalstī ir ticis attaisnots vai sodīts ar likumā noteiktajā kārtībā pieņemtu un spēkā stājušos nolēmumu krimināllietā vai administratīvā pārkāpuma lietā.

(2) Atkārtota tiesāšana vai sodīšana nav:

1) krimināllietas atkārtota iztiesāšana jebkuras instances tiesā, ja iepriekšējais tiesas nolēmums atcelts likumā noteiktajā pārsūdzības kārtībā pirms tā spēkā stāšanās;

2) krimināllietas jauna iztiesāšana gadījumos, kad konstatēti jaunatklāti apstākļi;

3) krimināllietas iztiesāšana vai soda noteikšana tādā kriminālprocesā, kurā atcelts prokurora priekšraksts par sodu likumā noteiktajos gadījumos un kārtībā;

4) krimināllietas jauna iztiesāšana, ja iepriekšējā procesā pieļauts būtisks materiālo vai procesuālo likuma normu pārkāpums.

(3) Likumā paredzētajos gadījumos krimināllietu ar spēkā stājušos spriedumu var atkārtoti iztiesāt notiesātās personas stāvokļa uzlabošanai.

(4)Atkārtota tiesāšana vai sodīšana nav gadījumos, kad administratīvā pārkāpuma lietā pieņemtais nolēmums zaudē spēku kriminālprocesā, pastāvot šādiem apstākļiem:

1) ar spēkā stājušos nolēmumu atzītas cietušā vai liecinieka apzināti nepatiesas liecības, apzināti nepatiess eksperta atzinums, tulkojums, tiesas darbību protokolu vai lēmumu viltojums, kā arī citu pierādījumu viltojums, kuri bijuši pamatā nelikumīga nolēmuma pieņemšanai;

2) ar spēkā stājušos nolēmumu atzīta amatpersonas prettiesiska rīcība, kas bijusi pamatā nelikumīga nolēmuma pieņemšanai;

3) konstatēts apstāklis, par kuru, pieņemot nolēmumu, nav bijis zināms nolēmuma pieņēmējam un kas pats par sevi vai kopā ar agrāk konstatētajiem apstākļiem norāda, ka persona izdarījusi smagāku nodarījumu nekā tas, par kuru tā sodīta administratīvi.

(5) Ja konstatēti šā panta ceturtajā daļā minētie apstākļi un administratīvā pārkāpumā lietā pieņemtais nolēmums nav ticis atcelts līdz personas saukšanai pie kriminālatbildības, tas zaudē spēku ar lēmuma par personas saukšanu pie kriminālatbildības pieņemšanu.

(6) Šā panta otrajā un ceturtajā daļā minētajos gadījumos izciestais kriminālsods ieskaitāms jaunajā sodā atbilstoši Krimināllikumā noteiktajam, bet administratīvo sodu ņem vērā, nosakot jauno sodu.”

3. Izteikt 30.panta otro daļu šādā redakcijā:

„(2) Izmeklēšanas grupas dalībniekam procesa virzītāja uzdevumā un noteiktajos ietvaros ir tiesības veikt procesuālās darbības un pieņemt procesuālos lēmumus, izņemot lēmumus par kriminālprocesa virzību, drošības līdzekļu piemērošanu, grozīšanu vai atcelšanu, kā arī personas, kurai ir tiesības uz aizstāvību, statusu vai tā maiņu.”.

4. Papildināt 60.panta pirmo daļu ar 5.punktu šādā redakcijā:

„5) kura izdarījusi noziedzīgu nodarījumu, bet savas mazgadības dēļ nav saucama pie kriminālatbildības.”.

5. 60.2pantā:

papildināt trešās daļas ievaddaļu pēc vārda „kuram” ar vārdu „tiek”;

izteikt trešās daļas 2.punktu šādā redakcijā:

„2) pieprasīt, lai par aizturēšanu vai apcietināšanu paziņo viņa tuviniekam, mācību iestādei, darba devējam, kā arī sazināties ar vienu no tiem, ciktāl šāda saziņa neapdraud citu personu pamattiesības, sabiedrības intereses un netraucē kriminālprocesa mērķa sasniegšanu. Ārvalstniekam ir tiesības pieprasīt, lai par aizturēšanu tiek informēta viņa valsts diplomātiskā vai konsulārā pārstāvniecība, kā arī tiesības sazināties ar minēto iestādi;”.

6. Izteikt 88.panta otrās daļas pirmo un otro teikumu šādā redakcijā:

„Ja persona, kurai ir tiesības uz aizstāvību, atsakās no aizstāvja, tai izskaidro, ka turpmāk persona pati realizēs savu aizstāvību. Atteikšanās no aizstāvja fiksējama procesuālās darbības protokolā, kurā persona ar parakstu apliecina, ka atteikšanās no aizstāvja ir notikusi labprātīgi un pēc personas pašas iniciatīvas.”.

7.Aizstāt 96.panta pirmajā daļā vārdus „izmeklētājs, prokurors vai izmeklēšanas grupas dalībnieks” ar vārdiem „procesa virzītājs”.

8. Izteikt150.panta ievaddteikumu šādā redakcijā:

„Personas, kurai ir tiesības uz aizstāvību, pirmās pratināšanas sākumā:”.

9. Papildināt 151.panta otro daļu ar teikumu šādā redakcijā:

„Ja liecinieka pratināšanas laikā tiek konstatēts, ka ir pamats mainīt personas procesuālo statusu uz personu, kurai ir tiesības uz aizstāvību, šādas personas pratināšana liecinieka statusā ir jāpārtrauc.”.

10.Svītrot 200.panta pirmajā daļā vārdus „vai izmeklēšanas grupas dalībnieks”.

11. Papildināt 247.panta otro daļu ar diviem teikumiem šādā redakcijā:

„Procesa virzītājs var nepaziņot minētajām personām, ja tas ir pretrunā ar nepilngadīgā interesēm, tas varētu apdraudēt kriminālprocesu vai paziņošana nav iespējama. Šādā gadījumā informāciju par šā panta pirmajā daļā minētā piespiedu līdzekļa piemērošanu nepilngadīgajam procesa virzītājs paziņo citai atbildīgai pilngadīgai personai, kuru nepilngadīgais ir norādījis, vai bērnu tiesību aizsardzības institūcijas pārstāvim, vai nevalstiskās organizācijas pārstāvim, kura veic bērnu tiesību aizsardzības funkciju.”.

12. Papildināt 271.panta trešo daļu aiz vārda „aizstāvi” ar vārdiem „vai ārzemnieka valsts diplomātiskās vai konsulārās pārstāvniecības pārstāvi”.

13. Papildināt 373.panta piekto daļu ar otro teikumu šādā redakcijā:

„Materiāli, uz kuru pamata pieņemts lēmums par atteikšanos uzsākt kriminālprocesu, ir ierobežotas pieejamības informācija un ar tiem drīkst iepazīties šajā daļā minētās personas, kā arī amatpersonas, kuras pilnvarotas veikt kriminālprocesu.”

14. Papildināt 391.panta septītās daļas otro teikumu pēc vārda „aizstāvību” ar vārdiem „izdalītajā procesā”.

15. Papildināt likumu ar jaunu 405.1pantu šādā redakcijā:

„**405.1pants. Izlemjamie jautājumi, ja ar personas saukšanu pie kriminālatbildības spēku zaudē administratīvā pārkāpuma lietā pieņemts nolēmums.**

(1) Ja ar lēmumu par personas saukšanu pie kriminālatbildības spēku zaudē administratīvā pārkāpuma lietā pieņemts nolēmums vai tā daļa, prokurors pieņem lēmumu par rīcību ar administratīvā pārkāpuma lietā izņemto vai konfiscēto mantu un citiem tiesību ierobežojumiem.

(2) Piedzītās un samaksātās naudas summas neatmaksā, bet par to atmaksu vai ņemšanu vērā pie soda noteikšanas lemj, taisot gala nolēmumu.

(3) Par administratīvā pārkāpumā lietā pieņemtā nolēmuma spēka zaudēšanu prokurors paziņo iestādei, kura pieņēmusi sākotnējo nolēmumu un personām, kuru intereses un tiesības skar nolēmums.”.

16. Papildināt 697. panta otro daļu ar 8. punktu šādā redakcijā:

„8) personas izdošanas lūguma izpilde var kaitēt Latvijas valsts suverenitātei, drošībai, sabiedriskajai kārtībai vai citām būtiskām interesēm.”.

17. Papildināt 698.panta otro daļu ar 9.punktu šādā redakcijā:

„9) pieteikt lūgumu, lai tiktu iecelts advokāts Eiropas apcietināšanas lēmumu pieņēmušajā valstī.”.

18. Papildināt likumu ar 699.1 pantu šādā redakcijā:

**„699.1 pants. Ar brīvības atņemšanu nesaistīta drošības līdzekļa piemērošana izdodamajai personai**

(1) Prokurors, ņemot vērā noziedzīga nodarījuma, par ko lūgta personas izdošana, raksturu un kaitīgumu, izdodamās personas personību, viņa veselību un citus būtiskus apstākļus, var piemērot šā likuma 243. pantā minētos ar brīvības atņemšanu nesaistītos drošības līdzekļus.

(2) Ar brīvības atņemšanu nesaistītu drošības līdzekli piemēro prokurors ar motivētu rakstveida lēmumu šā likuma 245. panta kārtībā. Lēmums par ar brīvības atņemšanu nesaistīta drošības līdzekļa piemērošanu nav pārsūdzams.

(3) Ja izdodamā persona pārkāpj piemērotā drošības līdzekļa noteikumus, prokurors ir tiesīgs izvēlēties un piemērot citu vairāk ierobežojošu drošības līdzekli vai vērsties pie izmeklēšanas tiesneša ar ierosinājumu par izdošanas apcietinājuma piemērošanu.”.

19. Aizstāt 702. panta pirmajā daļā vārdu „piemēro” ar vārdiem „var piemērot”.

20. Papildināt likumu ar 702.1 pantu šādā redakcijā:

**„702.1 pants. Kontrole pār izdošanas apcietinājuma piemērošanu**

(1) Izdodamā persona, tās pārstāvis vai aizstāvis jebkurā laikā var iesniegt izmeklēšanas tiesnesim pieteikumu par izdošanas apcietinājuma turpmākas piemērošanas nepieciešamības izvērtēšanu.

(2) Pieteikumu par izdošanas apcietinājuma turpmākas piemērošanas nepieciešamības izvērtēšanu var noraidīt bez tā izskatīšanas mutvārdu procesā, ja kopš pēdējās izdošanas apcietinājuma piemērošanas nepieciešamības pārbaudes ir pagājuši mazāk nekā divi mēneši un pieteikums nav pamatots ar ziņām par faktiem, kas izmeklēšanas tiesnesim nebija zināmi, lemjot par izdošanas apcietinājuma piemērošanu vai iepriekšējā pieteikuma izskatīšanas laikā. Izmeklēšanas tiesnesis šādu pieteikumu izskata rakstveida procesā bez procesā iesaistīto personu piedalīšanās.

(3) Izskatot pieteikumu par izdošanas apcietinājuma turpmākas piemērošanas nepieciešamības izvērtēšanu mutvārdu procesā, tiesas sēdē piedalās prokurors, izdodamā persona, tās pārstāvis, advokāts.

(4) Ja divu mēnešu laikā par piemēroto apcietinājumu izdodamā persona, tās pārstāvis, advokāts nav iesniedzis pieteikumu par izdošanas apcietinājuma turpmākas piemērošanas nepieciešamības izvērtēšanu, tad šādu izvērtēšanu veic izmeklēšanas tiesnesis.

(5) Šajā pantā paredzētie lēmumi nav pārsūdzami.”.

21. 704. pantā:

papildināt ar 2.1 daļu šādā redakcijā:

„(21) Veicot izdošanas lūguma pārbaudi, nepieciešamības gadījumā Ģenerālprokuratūra var nosūtīt pieprasījumu Ārlietu ministrijai un valsts drošības iestādēm, lai noskaidrotu, vai izdošana tiek lūgta sakarā ar politisku noziedzīgu nodarījumu vai personas izdošanas lūgums ir saistīts ar mērķi uzsākt šīs personas kriminālvajāšanu vai sodīt personu tās politisko uzskatu dēļ, nosakot informācijas iesniegšanas termiņu.”;

izteikt piekto daļu šādā redakcijā:

„(5) Izdošanas procesa laikā prokurors var veikt visas kriminālprocesā paredzētās izmeklēšanas darbības un pieņemt procesuālos lēmumus, ja šajā likumā nav noteikts citādi.”.

22. 705. pantā:

izteikt trešo daļu šādā redakcijā:

„(3) Lēmums par izdošanas pieļaujamību nav pārsūdzams.”;

papildināt ar 3.1 daļu šādā redakcijā:

„(31) Prokurors lēmumu par izdošanas pieļaujamību kopā ar pārbaudes materiāliem iesniedz ģenerālprokuroram.”.

23. Papildināt likumu ar 705.1 pantu šādā redakcijā:

„**705.1 pants. Lēmums par personas izdošanu ārvalstij**

(1) Ģenerālprokurors pēc prokurora lēmuma par izdošanas pieļaujamību un pārbaudes materiālu saņemšanas pieņem vienu no šādiem lēmumiem:

1) par personas izdošanu ārvalstij;

2) par atteikšanos personu izdot;

3) par prokurora lēmuma par izdošanas pieļaujamību atcelšanu un  izdošanas lūguma nodošanu papildu pārbaudei.

(2) Ģenerālprokurora lēmumu par personas izdošanu ārvalstij izdodamā persona var pārsūdzēt Augstākajā tiesā 10 dienu laikā no tā saņemšanas dienas. Ja lēmums netiek pārsūdzēts, tas stājas spēkā.

(3) Ģenerālprokurora lēmumu par atteikšanos izdot personu vai spēkā stājušos ģenerālprokurora lēmumu par personas izdošanu ārvalstij Ģenerālprokuratūra nekavējoties paziņo attiecīgajai personai un ārvalstij.

(4) Tiklīdz pieņemts lēmums par atteikšanos izdot personu, Ģenerālprokuratūra nekavējoties atbrīvo personu no apcietinājuma

(5) Spēkā stājušos ģenerālprokurora lēmumu par personas izdošanu ārvalstij Ģenerālprokuratūra nodod Iekšlietu ministrijai izpildei”.

24. 706. pantā:

izteikt nosaukumu šādā redakcijā:

„**706. pants. Sūdzības par lēmuma par izdošanu izskatīšana**”;

aizstāt pirmajā daļā vārdus „izdošanas pieļaujamību” ar vārdiem „lēmumu par personas izdošanu ārvalstij”.

25. 707. pantā:

izteikt pirmo daļu šādā redakcijā:

„(1) Uzklausījusi sūdzības iesniedzēju, viņa advokātu un prokuroru, tiesa aiziet apspriesties un pieņem vienu no šādiem lēmumiem:

1) atstāt lēmumu par personas izdošanu ārvalstij negrozītu;

2) atcelt lēmumu par personas izdošanu ārvalstij;

3) nodot izdošanas lūgumu papildu pārbaudei.

papildināt ar 3.1 daļu šādā redakcijā:

„(31) Tiesa par pieņemto lēmumu informē attiecīgo personu.”;

aizstāt ceturtajā daļā vārdus „atzīst izdošanu par nepieļaujamu” ar vārdiem „atceļ lēmumu par personas izdošanu”;

papildināt ar piekto un sesto daļu šādā redakcijā:

„(5) Par tiesas lēmumu Ģenerālprokuratūra informē ārvalsti.

(6) Ja tiesa nolemj lēmumu par izdošanu atstāt negrozītu, Ģenerālprokuratūra nodod attiecīgo lēmumu Iekšlietu ministrijai izpildei.”.

26.Izslēgt 708.pantu.

27. 709. pantā:

aizstāt trešajā daļā vārdus „iesniegts Ministru kabinetam” ar vārdiem „virzīts lēmuma par personas izdošanu ārvalstij pieņemšanai”;

aizstāt ceturtajā daļā vārdus „Ministru kabinets pēc tieslietu ministra ierosinājuma” ar vārdu „ģenerālprokurors”.

28. 711. pantā:

izslēgt pirmajā daļā vārdus „vai tieslietu ministrs”;

aizstāt otrajā daļā vārdus „tieslietu ministrs” ar vārdu „ģenerālprokurors”.

29. Papildināt 715.pantu ar pirmo prim daļu šādā redakcijā:

„(11) Ja izdodamā persona piesaka lūgumu, lai tiktu iecelts advokāts Eiropas apcietināšanas lēmumu pieņēmušajā valstī, Ģenerālprokuratūra nekavējoties informē šo valsti par šādu lūgumu.”.

30. Papildināt 725.pantu ar trešo daļu šādā redakcijā:

„Ja personas izdošana ir atteikta, pamatojoties uz šā likuma 697.panta otrās daļas 1.punktu, kriminālprocesa pārņemšanas lūgumu izpilda saskaņā ar šo nodaļu.”.

31. Papildināt 775.pantu ar ceturto daļu šādā redakcijā:

„Ja personas izdošana ir atteikta, pamatojoties uz šā likuma 714.panta piektās daļas 4.punktu, sodu izpilda saskaņā ar šo nodaļu.”.

32. Izteikt 791.panta pirmo daļu šādā redakcijā:

„(1) Latvijā izpildāmā mantas konfiskācija nosakāma, ja tā piemērota ārvalstī un ja Latvijā par tādu pašu nodarījumu manta būtu konfiscējama. Ārvalsts spriedumā paredzētā mantas konfiskācija izpildāma neatkarīgi no tā, kādā procesā tā ārvalstī piemērota.”.

33. Papildināt informatīvo atsauci uz Eiropas Savienības direktīvām ar 5.punktu šādā redakcijā:

„5) Eiropas Parlamenta un Padomes 2013.gada 22.oktobra direktīvas 2013/48/ES par tiesībām uz advokāta palīdzību kriminālprocesā un Eiropas apcietināšanas ordera procesā, par tiesībām uz to, ka pēc brīvības atņemšanas informē trešo personu, un par tiesībām, kamēr atņemta brīvība, sazināties ar trešajām personām un konsulārajām iestādēm.”.

Tieslietu ministrs Dz.Rasnačs

Iesniedzējs:

Tieslietu ministrijas valsts sekretārs R.Kronbergs

21.11.2014. 16:11

1860

J.Janums

67036970, Juris.Janums@tm.gov.lv